CELEX: 32019D1854
Language: sk
Date: 2019-10-29 00:00:00
Title: Vykonávacie rozhodnutie Komisie (EÚ) 2019/1854 z 29. októbra 2019, ktorým sa zriaďuje európska výskumná infraštruktúra pre technológie zobrazovania v biologických a biomedicínskych vedách – Konzorcium pre európsku výskumnú infraštruktúru Euro-BioImaging (Euro-BioImaging ERIC) [oznámené pod číslom C(2019) 7612] (Iba anglické, bulharské, české, dánske, fínske, francúzske, holandské, maďarské, nemecké, portugalské, švédske a talianske znenie je autentické) (Text s významom pre EHP)

6.11.2019   
               
               
                  SK
               
               
                  Úradný vestník Európskej únie
               
               
                  L 285/9
               
            
         VYKONÁVACIE ROZHODNUTIE KOMISIE (EÚ) 2019/1854
         z 29. októbra 2019,
         ktorým sa zriaďuje európska výskumná infraštruktúra pre technológie zobrazovania v biologických a biomedicínskych vedách – Konzorcium pre európsku výskumnú infraštruktúru Euro-BioImaging (Euro-BioImaging ERIC)
         
            
               [oznámené pod číslom C(2019) 7612]
            
         
         (Iba anglické, bulharské, české, dánske, fínske, francúzske, holandské, maďarské, nemecké, portugalské, švédske a talianske znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 723/2009 z 25. júna 2009 o právnom rámci Spoločenstva pre Konzorcium pre európsku výskumnú infraštruktúru (ERIC) (1), a najmä na jeho článok 6 ods. 1 písm. a),
         keďže:
         
                     (1)
                  
                  
                     Bulharsko, Česko, Dánsko, Fínsko, Francúzsko, Izrael, Holandsko, Maďarsko, Nórsko, Portugalsko, Rakúsko, Švédsko, Spojené kráľovstvo, Taliansko a Európske laboratórium molekulárnej biológie predložili Komisii žiadosť o zriadenie európskej výskumnej infraštruktúry pre technológie zobrazovania v biologických a biomedicínskych vedách – Konzorcium pre európsku výskumnú infraštruktúru Euro-BioImaging (Euro-BioImaging ERIC) (ďalej len „žiadosť“). Belgicko oznámilo svoje rozhodnutie zúčastňovať sa na konzorciu Euro-BioImaging ERIC ako pozorovateľ. Žiadatelia sa dohodli, že hostiteľským členským štátom konzorcia Euro-BioImaging ERIC bude Fínsko.
                  
               
                     (2)
                  
                  
                     Nariadenie (ES) č. 723/2009 bolo rozhodnutím Spoločného výboru EHP č. 72/2015 (2) začlenené do Dohody o Európskom hospodárskom priestore (EHP).
                  
               
                     (3)
                  
                  
                     Spojené kráľovstvo predložilo 29. marca 2017 oznámenie o svojom zámere vystúpiť z Únie podľa článku 50 Zmluvy o Európskej únii. Zmluvy sa prestanú vzťahovať na Spojené kráľovstvo odo dňa nadobudnutia platnosti dohody o vystúpení alebo, ak sa tak nestane, a s ohľadom na rozhodnutie Európskej rady (EÚ) 2019/584 (3), 1. novembra 2019, pokiaľ Európska rada po dohode so Spojeným kráľovstvom jednomyseľne nerozhodne o predĺžení tejto lehoty.
                  
               
                     (4)
                  
                  
                     Po vystúpení z Únie a bez toho, aby boli dotknuté ustanovenia dohody o vystúpení, sa Spojené kráľovstvo bude považovať za tretiu krajinu v zmysle článku 2 písm. b) nariadenia (ES) č. 723/2009.
                  
               
                     (5)
                  
                  
                     Komisia podľa článku 5 ods. 2 nariadenia (ES) č. 723/2009 posúdila túto žiadosť a dospela k záveru, že spĺňa požiadavky stanovené v uvedenom nariadení.
                  
               
                     (6)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného podľa článku 20 nariadenia (ES) č. 723/2009,
                  
               PRIJALA TOTO ROZHODNUTIE:
         
            Článok 1
            
               1.   Týmto sa zriaďuje európska výskumná infraštruktúra pre technológie zobrazovania v biologických a biomedicínskych vedách – Konzorcium pre európsku výskumnú infraštruktúru Euro-BioImaging (Euro-BioImaging ERIC).
            
            
               2.   Základné prvky stanov konzorcia Euro-BioImaging ERIC sú uvedené v prílohe.
            
         
         
            Článok 2
            Toto rozhodnutie je určené Belgickému kráľovstvu, Bulharskej republike, Českej republike, Dánskemu kráľovstvu, Fínskej republike, Francúzskej republike, Holandskému kráľovstvu, Izraelskému štátu, Maďarsku, Nórskemu kráľovstvu, Portugalskej republike, Rakúskej republike, Švédskemu kráľovstvu, Spojenému kráľovstvu Veľkej Británie a Severného Írska, Talianskej republike a Európskemu laboratóriu molekulárnej biológie.
         
         
            V Bruseli 29. októbra 2019
            
               
                  Za Komisiu
               
               Carlos MOEDAS
               
                  člen Komisie
               
            
         
         
            (1)  Ú. v. EÚ L 206, 8.8.2009, s. 1.
         
            (2)  Rozhodnutie Spoločného výboru EHP č. 72/2015 z 20. marca 2015, ktorým sa mení protokol 31 k dohode o EHP o spolupráci v špecifických oblastiach mimo štyroch slobôd [2016/755] (Ú. v. EÚ L 129, 19.5.2016, s. 85).
         
            (3)  Rozhodnutie Európskej rady (EÚ) 2019/584 prijaté po dohode so Spojeným kráľovstvom z 11. apríla 2019, ktorým sa predlžuje lehota podľa článku 50 ods. 3 ZEÚ (Ú. v. EÚ L 101, 11.4.2019, s. 1).
      
      
         
            PRÍLOHA
            
               ZÁKLADNÉ PRVKY STANOV KONZORCIA EURO-BIOIMAGING ERIC
            
            Nasledujúce články a odseky článkov stanov Euro-BioImaging-ERIC predstavujú základné prvky v súlade s článkom 6 ods. 3 nariadenia Rady (ES) č. 723/2009.
            1.   Úlohy a činnosti (článok 1 stanov konzorcia Euro-BioImaging ERIC)
            
            
                     
                        1.
                     
                     
                        Hlavnou úlohou konzorcia Euro-BioImaging ERIC je zriadenie a prevádzka distribuovanej výskumnej infraštruktúry zobrazovania v celej Európe, ktorá výskumným pracovníkom poskytuje otvorený prístup k inovačným biologickým a lekárskym technológiám zobrazovania. Euro-BioImaging ERIC má tiež za cieľ poskytovať odborné služby, služby týkajúce sa obrazových údajov a služby odbornej prípravy, aby podporilo vykonávanie špičkového výskumu s použitím technológií zobrazovania.
                     
                  
                     
                        2.
                     
                     
                        V rámci plnenia svojej hlavnej úlohy, v súlade s ustanoveniami týchto stanov a pri realizácii päťročného strategického plánu konzorcia Euro-BioImaging, vykonáva konzorcium Euro-BioImaging ERIC najmä tieto činnosti:
                        
                                    a)
                                 
                                 
                                    otvorený fyzický prístup k infraštruktúre zobrazovania;
                                 
                              
                                    b)
                                 
                                 
                                    pokročilé odborné znalosti a služby pre používateľov technológií;
                                 
                              
                                    c)
                                 
                                 
                                    odborná príprava používateľov technológií, zamestnancov zariadení a technologických odborníkov;
                                 
                              
                                    d)
                                 
                                 
                                    analýza údajov a podpora ukladania obrazových údajov, ktoré vytvárajú používatelia;
                                 
                              
                                    e)
                                 
                                 
                                    otvorený virtuálny prístup k softvéru na obrazovú analýzu a k archívom obrazových údajov vo verejnom záujme;
                                 
                              
                                    f)
                                 
                                 
                                    vysokokvalitné normy pre získavanie snímok, odbornú prípravu a riadenie údajov;
                                 
                              
                                    g)
                                 
                                 
                                    koordinačné a integračné činnosti na európskej úrovni pre vedecké komunity v oblasti zobrazovania;
                                 
                              
                                    h)
                                 
                                 
                                    akúkoľvek inú činnosť potrebnú na plnenie svojej hlavnej úlohy.
                                 
                              
                  
                     
                        3.
                     
                     
                        Konzorcium Euro-BioImaging ERIC môže vykonávať aj iné činnosti, ako napríklad:
                        
                                    a)
                                 
                                 
                                    propagovať konzorcium Euro-BioImaging ERIC;
                                 
                              
                                    b)
                                 
                                 
                                    zavádzať najnovšie technologické poznatky súvisiace so službami;
                                 
                              
                                    c)
                                 
                                 
                                    realizovať spoločné rozvojové činnosti prostredníctvom koordinovaného dlhodobého programu rozvoja zahŕňajúceho spoluprácu medzi uzlami konzorcia Euro-BioImaging a skupinami používateľov vrátane priemyslu;
                                 
                              
                                    d)
                                 
                                 
                                    prenášať poznatky do priemyslu a k tvorcom politík,
                                 
                              
                                    e)
                                 
                                 
                                    podporovať zdroje konzorcia Euro-BioImaging ERIC na účely vzdelávania a odbornej prípravy;
                                 
                              
                                    f)
                                 
                                 
                                    spolupracovať a zabezpečovať interoperabilitu s výskumnými infraštruktúrami v súvisiacich a doplňujúcich sa oblastiach.
                                 
                              
                  
                     
                        4.
                     
                     
                        Konzorcium Euro-BioImaging ERIC plní svoju hlavnú úlohu na neziskovom základe. Konzorcium Euro-BioImaging ERIC môže vykonávať len obmedzené pridružené hospodárske činnosti, či už priamo alebo nepriamo, za predpokladu, že tieto činnosti sú zlučiteľné s hlavnou úlohou konzorcia Euro-BioImaging ERIC a činnosťami potrebnými na plnenie tejto úlohy a toto plnenie neohrozujú. Každý príjem vytvorený týmito obmedzenými pridruženými hospodárskymi činnosťami slúži konzorciu Euro-BioImaging ERIC na podporu jeho cieľov.
                     
                  2.   Štatutárne sídlo (článok 2 stanov konzorcia Euro-BioImaging ERIC)
            
            
                     
                        1.
                     
                     
                        Konzorcium Euro-BioImaging ERIC je distribuovaná výskumná infraštruktúra so štatutárnym sídlom vo Fínsku.
                     
                  
                     
                        2.
                     
                     
                        Európske laboratórium molekulárnej biológie bude hostiť osobitnú sekciu danej komunity zameranú na biologické zobrazovanie a správu obrazových údajov (Bio-Hub) a Taliansko bude hostiť osobitnú sekciu danej komunity zameranú na lekárske zobrazovanie a správu obrazových údajov (Med-Hub).
                     
                  
                     
                        3.
                     
                     
                        Štatutárne sídlo, Bio-Hub a Med-Hub tvoria Euro-BioImaging Hub.
                     
                  
                     
                        4.
                     
                     
                        Konzorcium Euro-BioImaging ERIC je prepojené prostredníctvom dohôd o úrovni poskytovaných služieb s uzlami Euro-BioImaging, ktoré sa nachádzajú na území členov konzorcia Euro-BioImaging ERIC.
                     
                  3.   Názov (článok 3 stanov konzorcia Euro-BioImaging ERIC)
            
            Európska výskumná infraštruktúra s názvom „Európska výskumná infraštruktúra pre technológie zobrazovania v biologických a biomedicínskych vedách“ je zriadená ako Konzorcium pre európsku výskumnú infraštruktúru (ERIC) podľa nariadenia (ES) č. 723/2009 a nazýva sa „Konzorcium pre európsku výskumnú infraštruktúru Euro-BioImaging“ alebo „Euro-BioImaging ERIC“.
            4.   Trvanie a postup ukončenia činnosti (článok 4 stanov konzorcia Euro-BioImaging ERIC)
            
            
                     
                        1.
                     
                     
                        Konzorcium Euro-BioImaging ERIC existuje na neurčitý čas, ale jeho činnosť sa môže ukončiť v súlade s postupom stanoveným v odsekoch 2 až 3.
                     
                  
                     
                        2.
                     
                     
                        O ukončení činnosti konzorcia Euro-BioImaging ERIC rozhoduje rada konzorcia Euro-BioImaging dvojtretinovou väčšinou.
                     
                  
                     
                        3.
                     
                     
                        Aktíva, ktoré zostali po zaplatení dlhov konzorcia Euro-BioImaging ERIC, sa rozdelia medzi členov konzorcia Euro-BioImaging ERIC a pozorovateľov v pomere k ich zhromaždeným príspevkom konzorciu Euro-BioImaging ERIC, pokiaľ rada konzorcia Euro-BioImaging nerozhodne inak.
                     
                  5.   Zodpovednosť (článok 5 stanov konzorcia Euro-BioImaging ERIC)
            
            
                     
                        1.
                     
                     
                        Konzorcium Euro-BioImaging ERIC zodpovedá za svoje dlhy. Konzorcium Euro-BioImaging ERIC nezodpovedá za záväzky uzlov konzorcia Euro-BioImaging.
                     
                  
                     
                        2.
                     
                     
                        Finančná zodpovednosť členov konzorcia Euro-BioImaging ERIC za konzorcium Euro-BioImaging ERIC je obmedzená na ich príslušné príspevky.
                     
                  
                     
                        3.
                     
                     
                        Konzorcium Euro-BioImaging ERIC musí uzatvoriť primerané poistenie na krytie rizík súvisiacich s prevádzkou konzorcia Euro-BioImaging ERIC.
                     
                  6.   Politika prístupu pre používateľov (článok 6 stanov konzorcia Euro-BioImaging ERIC)
            
            
                     
                        1.
                     
                     
                        Účinný prístup k službám konzorcia Euro-BioImaging ERIC vrátane fyzického prístupu ku všetkým technológiám zobrazovania, odbornej príprave a znalostiam sa poskytuje na základe vedeckej prospešnosti a technickej uskutočniteľnosti navrhovaného výskumného projektu používateľov.
                     
                  
                     
                        2.
                     
                     
                        Rada konzorcia Euro-BioImaging schvaľuje pravidlá prístupu, ktorými sa riadia postupy a kritériá prístupu k službám konzorcia Euro-BioImaging ERIC, pričom sa zohľadňujú zásady Európskej charty pre prístup k výskumným infraštruktúram.
                     
                  
                     
                        3.
                     
                     
                        Obrazové údaje, ktoré konzorcium Euro-BioImaging ERIC spravuje, sú v prípade, že to právne predpisy umožňujú, dostupné a voľne prístupné všetkým výskumníkom, vedeckým inštitúciám a iným zainteresovaným stranám, v súlade so zásadami FAIR. Na používanie a zber údajov sa vzťahujú príslušné zákonné ustanovenia týkajúce sa ochrany údajov.
                     
                  7.   Politika týkajúca sa vedeckého hodnotenia (článok 7 stanov konzorcia Euro-BioImaging ERIC)
            
            Vedecká poradná rada konzorcia Euro-BioImaging každoročne hodnotí aktivity konzorcia Euro-BioImaging ERIC.
            8.   Politika šírenia informácií (článok 8 stanov konzorcia Euro-BioImaging ERIC)
            
            
                     
                        1.
                     
                     
                        Konzorcium Euro-BioImaging ERIC uľahčuje výskum a vo všeobecnosti podporuje čo najotvorenejší prístup k výskumným údajom, a to za podmienok stanovených v politike konzorcia Euro-BioImaging ERIC týkajúcej sa šírenia informácií.
                     
                  
                     
                        2.
                     
                     
                        Konzorcium Euro-BioImaging ERIC požiada výskumných pracovníkov, aby svoje výsledky výskumu zverejnili a ponúkli ich k dispozícii prostredníctvom konzorcia Euro-BioImaging ERIC. Využívanie služieb alebo infraštruktúry konzorcia Euro-BioImaging ERIC, prípadne služieb aj infraštruktúry, sa musí uviesť v publikáciách.
                     
                  
                     
                        3.
                     
                     
                        Konzorcium Euro-BioImaging ERIC využíva viacero kanálov na oslovenie cieľových skupín vrátane webového portálu, informačného bulletinu, workshopov, účasti na konferenciách, článkov v časopisoch a denníkoch.
                     
                  9.   Politika v oblasti práv duševného vlastníctva (článok 9 stanov konzorcia Euro-BioImaging ERIC)
            
            
                     
                        1.
                     
                     
                        S výhradou podmienok každej zmluvy medzi konzorciom Euro-BioImaging ERIC a používateľmi sú práva duševného vlastníctva, ktoré vytvorili používatelia konzorcia Euro-BioImaging ERIC, vo vlastníctve týchto používateľov.
                     
                  
                     
                        2.
                     
                     
                        Konzorcium Euro-BioImaging ERIC môže vlastniť práva duševného vlastníctva, ktoré úplne alebo čiastočne vytvorilo, získalo alebo vyvinulo konzorcium Euro-BioImaging ERIC za podmienok stanovených v politike v oblasti práv duševného vlastníctva konzorcia Euro-BioImaging.
                     
                  10.   Politika zamestnanosti (článok 10 stanov konzorcia Euro-BioImaging ERIC)
            
            Výberové konania, nábor a zamestnávanie uchádzačov na pracovné pozície pre kanceláriu Euro-BioImaging Hub musia byť transparentné, nediskriminačné a musí sa pri nich dodržiavať zásada rovnosti príležitostí.
            11.   Politika verejného obstarávania (článok 11 stanov konzorcia Euro-BioImaging ERIC)
            
            Konzorcium Euro-BioImaging ERIC zaobchádza s kandidátmi vo verejnom obstarávaní a ponukami rovnako a bez diskriminácie. V rámci politiky verejného obstarávania konzorcia Euro-BioImaging ERIC sa dodržiavajú zásady transparentnosti, nediskriminácie a hospodárskej súťaže. Podrobné pravidlá týkajúce sa postupov a kritérií verejného obstarávania sa stanovujú v politike vykonávania verejného obstarávania.